Палац Бжастоўскіх (Вільня)

Палац Бжастоўскіх — помнік архітэктуры XVI—XVIII стагодзьдзяў у Вільні. Знаходзіцца ў Старым Месьце, на рагу Дамініканскай і Ўнівэрсытэцкай вуліцаў (дом 18/2). Твор архітэктуры барока і клясыцызму. Аб’ект Рэгістру культурных каштоўнасьцяў Летувы. Гісторыя Вялікае Княства Літоўскае Пра старажытнасьць камяніцы сьведчаць захаваныя ў яе сьценах фрагмэнты гатычнага муру. У канцы 1667 годзе будынак набыў і аднавіў дзяржаўны дзяяч Вялікага Княства Літоўскага Цыпрыян Бжастоўскі. 3 1760 году палацам валодаў пісар і рэфэрэндар Павал Ксавэры Бжастоўскі. Сучаснае барокавае аблічча будынак набыў па пажары 1748 году, калі ў 1769 годзе яго перабудавалі паводле праекту віленскага архітэктара Марціна Кнафкуса. У 1772 годзе палац набыў падкаморы жамойцкі Якуб Нагурскі. Пад уладай Расейскай імпэрыі У 1802 годзе палац перайшоў да кампазытара Міхала Клеафаса Агінскага, па ягонай сьмерці — да сына Ірынея Клеафаса. У палацы па прыбыцьці ў Вільню пэўны час жыў прафэсар Ёган Пэтэр Франк з сынам Ёзэфам Франкам, якія пазьней перасяліліся ў дом на Вялікай вуліцы. У канцы XIX — пачатку XX стагодзьдзя ўласьнік палаца Міхал Агінскі здаваў у ім кватэры месьцічам. Адну зь іх займаў лекар і грамадзкі дзяяч Уладзіслаў Загорскі. У 1888—1890 гадох палац рэканструявалі паводле праекту архітэктара Кіпрыяна Мацулевіча. Найноўшы час У 1957 і 1982 гадох палац рэканструявалі: умацавалі яго канструкцыю, другі паверх прыстасавалі пад кватэры. Частку першага паверху заняла аптэка. Архітэктура Помнік архітэктуры барока і клясыцызму. Галоўны ўсходні фасад выгінаецца лініяй вуліцы. Яго сьцены падзяляюцца прафіляванымі карнізамі. Вокны другога паверху разьмяшчаюцца на няроўнай адлегласьці адно ад аднаго, дэкаруюцца ліштвамі і прафіляванымі трыкутнымі сандрыкамі ўверсе, рэльефамі з выявай галоў анёлаў і расьлінным матывам унізе. Налева ад цэнтру галоўнага ўсходняга фасаду месьціцца аркавы праезд, вылучаны парталам. Скляпеньні праезду цыліндрычныя і крыжовыя. Над аркай разьмяшчаецца рэльефны герб Нагурскіх. Дваровы фасад галоўнага корпуса аздабляецца пілястрамі і карнізамі. Першым і другім паверхамі ідзе барокавая галерэя, якая на другім паверсе складаецца з двух шырокіх і аднаго вузкага акна. Унізе акну адпавядае такой жа формы і блізкага памеру арка праезду. Галерэя Гістарычныя здымкі і графіка Сучасныя здымкі Крыніцы Вонкавыя спасылкі Палац Бжастоўскіх у Вільні, Radzima.org